b"\n_START_ARTICLE_\nPeach-faced lovebird\n_START_PARAGRAPH_\nAng peach-faced lovebird (Agapornis roseicollis) ay isang species ng African lovebird na likas na matatagpuan sa mga tuyot na bahagi ng timog-kanlurang Africa, gaya ng Disyertong Namib. Maingay at laging humuhuni, ang mga ibong ito ay mahilig makihalubilo at malimit na makikitang nag-uumpukan sa maliliit na kawan sa il\xc3\xa1ng. Walang pinagkaiba ang balahibo ng lalaki at babaeng peach-faced lovebird. Marami ring kakaibang kulay o color mutation ang mga peach-faced lovebird. Kilal\xc3\xa1 ang mga lovebird sa kanilang posisyon kapag natutulog na magkatabi at nakap\xc3\xa1ling ang mga mukha kaharap ang isa't isa. Ang mga babaeng peach-face lovebird ay may katangian na naghihimay nang pahaba ng mga materyal na kanilang isusukbit sa kanilang likuran at dadalhin upang gamitin sa paggawa ng kanilang pugad. Sik\xc3\xa1t din bilang alagang hayop ang mga peach-faced lovebird.\n_START_SECTION_\nPaglalarawan\n_START_PARAGRAPH_\nMaliit l\xc3\xa1mang ang peach-faced lovebird, ito ay may habang 17\xe2\x80\x9318\xc2\xa0cm na may karaniwang l\xc3\xa1pad ng pakpak na 106\xc2\xa0mm at hab\xc3\xa0 ng buntot na 44\xe2\x80\x9352\xc2\xa0mm. Ang mga ibon sa il\xc3\xa1ng ay karaniwang luntian ang kulay at asul naman ang pig\xc3\xae. Mapula-pula ang mukha at lalamunan, na mas matingkad sa may noo at sa ibabaw ng mata. Ang tuka nit\xc3\xb3 at kulay sungay, ang iris ng mata ay kayumanggi at ang h\xc3\xadta at paa ay kulay ab\xc3\xb3. Ang pula ng A. r. roseicollis ay mapusyaw kaysa A. r. catumbella. Ang mga bat\xc3\xa1-bat\xc3\xa1ng ibon ay may mapusyaw na pula ang mukha at lalamunan, a malunti-luntian ang noo at tuktok ng ulo, at ang tuka naman ay matingkad na kayumanggi sa pun\xc3\xb2.\n_START_SECTION_\nPinagtitirhan\n_START_PARAGRAPH_\nNaninirahan ang mga ito sa mga tuyot, malalawak na lupain sa timog-kanlurang Africa. Umaabot ang tirahan ng mga ito mula sa timog-kanlurang Angola, kabuoan ng Namibia hanggang sa ilawod ng lambak ng Ilog Orange na nasa hilagang-kanluran ng South Africa. Namumuhay ang mga ito sa may 1,600 metrong taas sa antas ng dagat sa mga broadleaved na kakahuyan, semi-disyerto, at mabundok na lugar. Nakasalalay ang mga pinagtitirhan nito sa kinaroroonan ng tubig kung saan sila nag-uumpukan upang uminom at magtampisaw._NEWLINE_Maraming nakaaalpas na alagang ibon sa iba't ibang panig ng mundo at may makikitang mga ibong-gala gaya sa kalakhang Phoenix, Arizona, kung saan ang mga ito'y naninirahan sa iba't ibang uri ng habitat, kapwa sa kabayanan at kanayunan. Ang ilan ay naninirahan sa mga cactus at madalas na kawan-kawan kung manginain sa mga patukaan ng ibon.\n_START_SECTION_\nKatayuan ng konserbasyon\n_START_PARAGRAPH_\nNabawasan ang populasyon ng mga ibon sa ibang lugar sanhi ng pagbibitag upang ikalakal. Subalit, ang bilang nito ay dumami naman sa mga lugar kung saan may mga patubig at istrakturang gawa ng tao na nagiging bago nilang pugaran. Dahil dito, ang species ay nakaklasipika bilang Least Concern ng International Union for Conservation of Nature (IUCN)."